Racet til Oscarene er i gang!

Oscar-reglene blir gjennomgått hver eneste år. Årets forandring er i kategorien Beste fremmedspråklige film. Den har byttet navn. Fra og med neste utdeling heter den Beste internasjonale film.

Oscar? Allerede? De tre filmfestivalene i Venezia, Telluride og Toronto har takket for seg. Nå begynner oppturen til «award season» for alvor.

Alle de tre festivalene er over, med TIFF (Toronto International Film Festival) som ble avrundet 15. september 2019. Det vil si at Oscar-buzzet har begynt å koke. Hvordan ser prognosene ut i dag?

Joker vant Gulløven på den prestisjetunge filmfestivalen i Venezia. Jojo Rabbit – en svart komedie av Taika Waititi – fikk den viktige publikumsprisen i Toronto (med Marriage Story og Parasitt rett bak). Mens på Telluride begynte Oscar-snakket å sirkulere Adam Sandler av alle mennesker.

Disse tre filmfestivalene, i tillegg til Sundance på begynnelsen av året og Cannes-festivalen i mai, er gode indikatorer på Oscar-buzz. Venezias filmfestival fant sted fra 28. august til 8. september, Telluride fra 30. august til 2. september og Toronto fra 5. til 15. september.

Ved sistnevnte festival finner du en stor mengde filmkritikere, filmskapere og vanlige filmfans som skaper god «word-of-mouth», som varer fra september til årets slutt når prisutdelingene begynner. Da er det annet race på gang.

En litt dypere innføring ble skrevet på KINOMAGASINET i februar 2019:

I skrivende stund nærmer vi oss slutten av september og får et bedre bilde av hvordan racet kan se ut nå fremover. Jeg skal ta for meg de største Oscar-kategoriene og hvilke filmer vi kan kanskje forvente å se der. Rangeringene i hver kategori er etter den som har størst sannsynlighet til å vinne kategorien og nedover. Dette vil selvsagt justere seg over de kommende månedene, men her er det bare å holde øynene åpne for disse filmene. Kanskje noen av disse vil treffe din interesse?

Beste internasjonale film

Vi alle krysser fingrene for at Norges Oscar-kandidat, Ut og stjæle hester, kan kapre en nominasjon. Norge har vært nominert fem ganger, men aldri vunnet prisen. Våre svenske naboer har vært nominert 16 ganger og vunnet tre. Ut og stjæle hester fikk gode tilbakemeldinger i filmfestivalen i Berlin, og har en internasjonal stjerne i hovedrollen (Stellan Skarsgård). Regissør Hans Petter Moland har i tillegg spredt vingene sine og fått internasjonal oppmerksomhet for filmene En ganske snill mann, Kraftidioten og Kjærlighetens kjøtere. Med dette er det fullt mulig den har en større sjanse enn fjorårets Hva vil folk si.

Det nyttigste trikset i denne kategorien er alltid å holde et øye med hvilken film som vinner på filmfestivalen i Cannes. Bortsett fra det, så kan det også være lurt å se på en av publikumsfavorittene som ikke tar hjem Gullpalmen som mange forventet. Eksempelvis da Jeg, Daniel Blake vant Gullpalmen i 2016, mens Min pappa Toni Erdmann var mye mer populær. Min pappa Toni Erdmann ble Oscar-nominert.

I år har vi derimot en særdeles populær regissør og en særdeles populær film som vant Gullpalmen. Bong Joon-Hos Parasitt. Joon-Ho har vært innom det amerikanske feltet i den dystopiske Snowpiercer med Chris Evans og med sin Netflix-film, Okja.

Nå returnerer han til Sør-Korea med Parasitt, som handler om en fattig, sørkoreansk familie på fire. Når sønnen greier å få seg en jobb hos en velstående familie, begynner en utspekulert svindlerplan å ta form. Filmens overraskelser og intensitet har gjort den til en soleklar favoritt i denne kategorien. Både på Telluride og Toronto har det vært køer for å få med seg visningene av dette verket. Med tanke på at den (og Marriage Story) var «runner-up» til publikumsprisen betyr bare en ting. Denne filmen blir en viktig brikke i racet og kan kapre seg mer enn bare Beste internasjonale film.

Selv om Parasitt er en soleklar favoritt for nå, så ønsker jeg også å nevne Pedro Almodóvars Smerte og ære. Filmen har hele 95 % score på Rotten Tomatoes og har fått strålende kritikk siden premieren i Cannes. Dette er første gang siden 2011 hvor Antonio Banderas slår seg sammen med Almodóvar. Filmen er beskrevet som en slags selvbiografi om denne prisbelønte regissøren. Han har vunnet Oscar før og hvis «buzzet» rundt denne filmen fortsetter, så kan den kapre seg flere nominasjoner i andre kategorier.

Gode sjanser for nominasjon:

1. Parasitt, Sør-Korea

2. Smerte og ære, Spania

3. Honeyland, Makedonia

4. Weathering with You, Japan

5. Ema, Chile

Beste scenografi

Knives Out hadde premiere i Toronto og fikk mye skryt for sitt voldsomme cast, manus of scenografi. Filmen er regissert av Rian Johnson, som stod bak Brick, Looper og Star Wars: The Last Jedi. Det er en svart komedie om en familiesamling som går av skinnene i det et mord finner sted. The Grand Budapest Hotel vant scenografi for noen år tilbake, og Knives Out kan passe inn i samme baner. En festlig affære i en film som er iscenesatt av flotte produksjonsdesignere. Et kjennetegn ved scenografi-Oscaren er at den stort sett går til en av de største spillerne i Oscar-racet. Filmer med mange nominasjoner, inkludert Beste film.

Krigsfilmen 1917, mafiafilmen The Irishman og Hollywood-kjærlighetsbrevet Once Upon a Time in Hollywood vil nok definitivt være kandidater i denne kategorien også.

Gode sjanser for nominasjon:

1. Knives Out

2. 1917

3. Once Upon a Time in Hollywood

4. The Irishman

5. Jojo Rabbit

Andre som ligger lavere på lista, men kan bli nominert: Star Wars: The Rise of Skywalker og The Two Popes.

Beste sminke og hår

Det som er gøy med denne kategorien er at vinnerne har vært alt fra søppelfilmer til cinematiske mesterverk. I kategorien sminke og hårstyling er det hovedsakelig to typer filmer som slår an best. I første bås har du de storslåtte produksjonene med ekspressiv makeup. Den typen man sitter i makeup-stolen fra 05.00 om morgenen til filmingen begynner flere timer senere. Det siste tiåret er det vinnere som The Wolfman, Mad Max: Fury Road og Suicide Squad som passer til denne beskrivelsen.

Den andre typen er transformasjoner som gjør skuespillerne identiske med den historiske personen de skal portrettere. Her faller både vinnere som Vice, Darkest Hour og The Iron Lady inn. En 2019-film som fikk oppmerksomhet for sin troverdige sminke og hårstyling var traileren til Bombshell, og dette er en film som treffer den andre kategorien. I den finner vi Charlize Theron og Nicole Kidman i rollene som Megan Kelly og Gretchen Carlson. De var begge Fox-journalister som kom med anklager om seksuell trakassering mot Roger Ailes, som var sjef for Fox News. Vulture har beskrevet deres transformasjon som ugjenkjennnelig.

Akademiet er også glad i periodedramaer. Greta Gerwigs adapsjon av coming-of-age-romanen Little Women fra 1868 kan treffe mange kategorier for neste års prisutdeling. Både i sminke og hår, men filmen kan ha større sjanser i kostymedesign? Hvem vet? Noen ganger kan filmer som fortjener en nominasjon i begge kategorier være litt uheldig og falle ut av den ene. Little Women er et eksempel.

En annen film i racet er biografifilmen om Elton John: Rocketman. Den må jobbe hardt for å holde på buzzet til Oscar-sesongen begynner. Her hadde Bohemian Rhapsody fordelen med at den hadde premiere på høsten og var en større kassasuksess, som gav den det ekstra støtet for å treffe mange kategorier.

I den første båsen bestående av store produksjoner har man nok av filmer å velge mellom. Storfilmer med sjanser for nominasjon kan være Avengers: Endgame, Star Wars: The Rise of Skywalker, 1917 og Aladdin

Gode sjanser for nominasjon

1. Bombshell

2. Little Women

3. 1917

4. Rocketman

5. Star Wars: The Rise of Skywalker

Andre som ligger lavere på lista, men kan bli nominert: Avengers: Endgame, Aladdin, Once Upon a Time in Hollywood og Judy.

Beste kostymedesign

I likhet med sminke og hår-kategorien, er det også visse tendenser i kostymedesign. Periodedrama har gjerne et godt fotfeste. Som nevnt kan Little Women være en stor spiller i denne kategorien. Filmen har ennå ikke hatt premiere på festivalene jeg har tatt utgangspunkt i, men Greta Gerwig er en etablert regissør som kom godt ut på pridutdelingene med sin film Lady Bird fra 2017. Hovedrollene er inntatt av Emma Watson og Timothée Chalamet, og finner sted i etterdønningene av den amerikanske borgerkrigen.

Men årets kostymefilm kan fort bli Downton Abbey med sine storslåtte kostymer. Kostymedesigneren Anna Robbins har også jobbet som kostymedesigner i serien (sesong 5 og 6), og har et sort repertoar med historiske kostymer.

Gode sjanser for nominasjon

1. Downton Abbey

2. Little Women

3. Harriet

4. Jojo Rabbit

5. The Irishman

Andre som ligger lavere på lista, men kan bli nominert: Maleficent: Mistress of Evil, Rocketman, Judy og Once Upon a Time in Hollywood.

Beste animasjonsfilm

Siden Disney eier Pixar Animation Studios, blir det veldig fort en kamp mellom seg selv i denne kategorien. Toy Story 4 mot Frost 2. Pixar har derimot vært uheldige med oppfølgerne sine. I forrige race antok man at det kom til å bli Rive-Rolf 2: Rive-Rolf krasjer internett mot De utrolige 2 tidligere på året. Men desember kom hvor Spider-Man: Into the Spiderverse kapret alle hjertene til filmkritikerne og superheltfans. Det var første gang Sony vant Beste animasjonsfilm og første gang siden 2011 at statuetten ikke har gått til Disney eller Pixar.

Andre Pixar-oppfølgere som Monsteruniversitetet, Biler 2 eller Oppdrag Dory var ikke nominert i det hele tatt. Den eneste Pixar-oppfølgeren som har vunnet er Toy Story 3, som i tillegg var nominert for Beste film. Derfor anser vi Toy Story 4 som en sterk kandidat. Den ble stort sett likt av kritikerne, men KINOMAGASINETS anmelder var ikke helt fornøyd. Frost var en kritisk og kommersiell suksess da den kom ut og var en av de mest åpenbare seierne den Oscar-kvelden. Derfor kan det fort bli Toy Story 4 eller Frost 2.

Hvis det blir som den forrige utdelingen, så kan den store konkurrenten til de to filmene være Weathering With You, regissert av Makoto Shinkai, som stod bak Your Name. Dette er en japansk animasjonsfilm, som i tillegg er deres kandidat til Beste internasjonale film.

Det hender også at stop-motion-filmer får en plass blant de nominerte i denne kategorien. Til tross for å gjøre det dårlig blant publikum, kan Mysteriet Herr Link skryte på seg om å ha kritikerne på sin side. Vi kan også håpe på en nominasjon for denne filmen.

Gode sjanser for nominasjon

1. Toy Story 4

2. Frost 2

3. Weathering with You

4. Mysteriet Herr Link

5. Dragetreneren 3

Andre som ligger lavere på lista, men kan bli nominert: The Addams Family og LEGO-filmen 2

Beste originalmusikk

Under Oscarene snakker man ofte om de som er «overdue». Folk som har vært nominert gang på gang uten å ha vunnet. Filmfotograf Roger Deakins vant endelig prisen for Beste kinematografi med sin 14. nominasjon, da han vant for Blade Runner 2049. Hans første nominasjon var for The Shawshank Redemption, en film som var komponert av Thomas Newman. Det er her vi kommer til vår «overdue»-nominasjon. Thomas Newman sitter med 14 Oscar-nominasjoner og ingen seire! I år komponerer han for krigsfilmen 1917, som ser ut som en av Universals store «awards season»-kandidater. Det er fullt mulig at 63-åringen endelig vinner, men står til konkurranse mot John Williams, som komponerer musikken til sin aller siste Star Wars-film.

Komponisten Alexandre Desplat begynner snart å bli «musikkens Meryl Streep». De siste ti årene har han vært nominert ni ganger! Han har vunnet to av dem, men det kan være lurt å se på hvilke filmer han har i ermet for dette året. En nominasjon for periodedramaet Little Women skal vi ikke se bort ifra.

De litt mindre bombastiske og melodifylte musikksporene er ikke nødvendigvis kongene i denne kategorien, men vi må heller ikke se bort i fra dem Hildur Guðnadóttir komponerer musikken for Joker. Hun vant nylig Emmy for musikken i HBOs storsuksess Chernobyl, som var meget stemningsfylt i bruken av metalliske redskaper fra kjernekraftverk. En komponistduo som er kjent for litt minimalistisk musikk er Trent Reznor og Atticus Ross, som vant Oscar for originalmusikken i The Social Network, returnerer til filmen Waves, som hadde premiere på Telluride. Musikksporet ble rost for å få frem det emosjonelle registeret, som om det var diegetiske lydeffekter.

Gode sjanser for nominasjon:

1. Thomas Newman for 1917

2. John Williams for Star Wars: The Rise of Skywalker

3. Alexandre Desplat for Little Women

4. Hildur Guðnadóttir for Joker

5. Trent Reznor og Atticus Ross for Waves

Andre som ligger lavere på lista, men kan bli nominert: Michael Giacchino for Jojo Rabbit.

Beste originale sang

Det er noen filmer som satser mye på låtvalget sitt. Disney har definitivt en sterk finger i spillet her. «Let it Go» fra Frost var en kjempeslager og det er ingen tvil om at Frost 2 vil prøve å gjenta suksessen. Under D23 Expo ble det avslørt at Elsas første store låt i denne filmen vil være «Into the Unknown». Kan dette være deres store hit?

Andre Disney-filmer i kikkerten er Toy Story 4s «The Ballad of the Lonesome Cowboy», Aladdins «Speechless» eller «Spirit» fra Løvenes Konge. Vi må heller ikke glemme musikalfilmen Cats.

Det er ikke Disney som nødvendigvis briljerer i denne kategorien. Emosjonelle låter som gjerne trekker frem et politisk budskap kan likeså treffe hjertene til Akademiets medlemmer. Her vil jeg trekke frem filmen Harriet, som handler om den mørkhudete Harriet Tubman som flyktet fra slaveriet. Cynthia Erivo har komponert en låt som heter «Stand Up», som kan sikkert bringe frem tårer blant mange. Harriet nevnte jeg også tidligere som en potensiell kandidat blant de nominerte i Beste kostymedesign.

Gode sjanser for nominasjon

1. «Into the Unknown» eller en annen sang, fra Frost 2

2. «Stand Up» fra Harriet

3. «Spirit» fra Løvenes Konge

4. Sang fra Cats

5. «Speechless» fra Aladdin

Beste visuelle effekter

Dette er en av kategoriene hvor de store blockbusterne får mest pusterom. I år er konkurransen veldig høy med fire storspillere.

En av forløperne er Avengers: Endgame, som i år ble verdens mest innbringende spillefilm og tok over førsteplassen etter Avatar. Alle filmer som har vært konger av box-office, har hatt en liten fot inne i Oscar-kategoriene. Fjorårets forløper, Avengers: Infinity War, mistet trofeen til First Man istedenfor. Kanskje det går i år? Isåfall vil det være sterk konkurranse, fordi det er tre andre kandidater som kan ta hjem statuetten.

En annen box-office-suksess er Løvenes konge. Akademiet har tidligere gitt trofeen til Jon Favreaus Jungelboken for Beste visuelle effekter, og når hele filmen gjenskaper den afrikanske savannen og dyreriket, så er sjansen stor.

En tredje kandidat vil være Star Wars: The Rise of Skywalker. Star Wars startet med å re-definere denne kategorien i 1977. Til og med Star Wars: Imperiet slår tilbake vant denne prisen som en spesiell prestasjonspris (det var ikke engang en konkurransepris det året). Etter den originale trilogien har denne franchisen vært litt uheldig, slik som da Star Wars: Episode I – Den skjulte trussel ble slått av The Matrix, Episode II ble slått av Ringenes Herre: To tårn og The Force Awakens ble slått av Ex Machina.



En fjerde kandidat er Netflix store hest i spillet: The Irishman. En påkostet etterproduksjon som har brukt millioner på å perfeksjonere de-aging (som får skuespillerne til å se yngre ut med digital teknologi) kan imponere Akademiet.

Ad Astra kan være «the underdog» på samme måte som Ex Machina og First Man har vært i disse kategoriene, og slå ut de store publikumsfavorittene.

Gode sjanser for nominasjon:

1. Avengers: Endgame

2. Star Wars: The Rise of Skywalker

3. Løvenes Konge

4. The Irishman

5. Ad Astra

Andre som ligger lavere på lista, men kan bli nominert: Spider-Man: Far From Home, Godzilla: King of Monsters og The Aeronauts.

KINOMAGASINET gav Avengers: Endgame terningkast 6. Les anmeldelsen her.

Beste lydmiks og lydklipp

Det føles ut som en kardinalsynd å gruppere disse to kategoriene, men vi er fortsatt altfor tidlig til å si noe som helst om hvem som vinner hva her. Det er gjerne tekniske mesterverk som briljerer i disse kategoriene, og filmer som gjentar seg i disse to kategoriene, samt klipping og noen ganger kinematografi. I fjor vant Bohemian Rhapsody i både lydmiks, lydklipp og klipping, og året før var det de eksakt samme filmene som var nominert i Beste lydmiks og Beste lydklipp.

Det kan være forvirrende med hva som er forskjellen mellom disse to kategoriene. Særlig fordi det er ofte samme film som vinner begge.

Beste lydklipp kunne hatt navnet Beste lydeffekt-innsamling. Kategorien hadde nemlig navnet Beste lydeffekter tidligere i Oscar-historien. Det er snakk om skapelsen av lyd i film, slik som foley (gjengivelse av hverdagslige lydeffekter for å forbedre lydeffektene). Her snakker vi om de utallige ingrediensene i lydbildet. Det er den detaljorienterte kategorien hvor de subtile lydsporene skinner frem, da det er et enormt galleri av lydeffekter som må plukkes opp.

Filmer som gjør det bra i denne kategorien er krigsfilmer eller filmer med storslagne action-scener. Under den 79. Oscar-utdelingen tok krigsfilmen Letters from Iwo Jima hjem denne prisen. Her er en av krigsscenene som viser de ulike lydeffektene. Bare lytt til lyden av sand når soldatene går eller de realistiske kanonskuddene. Det året var ikke filmen nominert til Beste lydmiks, som da gikk til Dreamgirls. Under den 87. Oscar-utdelingen fikk American Sniper denne prisen, men prisen for Beste lydmiks gikk til Whiplash. Dette leder meg til den andre kategorien.

Beste lydmiks er mer knyttet opp til etterproduksjonsfasen enn det Beste lydklipp er. Beste lydmiks er sammensetningen av lydeffekter, musikk, dialog og alt annet som fyller ørekanalene. Det kan være å justere noen helikoptre, så det høres ut som de er langt unna, eller få dialogen tydeligere frem når det er musikk i bakgrunnen.

Filmer som gjør det bedre i Beste lydmiks enn Beste lydklipp er musikaler eller filmer hvor musikk har en viktig posisjon. Ta en titt på klubbscenen fra The Social Network for å høre en god lydmiks, der musikken høres øredøvende ut. Det føles ut som vi er sammen med Jesse Eisenberg og Justin Timberlake, som må snakke høyere for at de skal høre hverandre. Likevel er dialogen forståelig for seeren. Alt er perfekt balansert med dialog, lydeffekter og klubbmusikken. The Social Network var nominert i Beste lydmiks, men ikke Beste lydklipp. Ved forrige utdeling var A Star is Born nominert i Beste lydmiks, men ikke lydklipp. Man ser tendensene.

Det er noen filmer som sikkert bare får en nominasjon i en av kategoriene, slik som Cats og Judy i lydmiks. Andre filmer gjør seg best kun i lydklipp. Kanskje The Lighthouse får en nominasjon i Beste lydklipp, for de realistiske lydeffektene inne i et fyrtårn?

Star Wars-filmene pleier bestandig å bli nominert i disse kategoriene, så Star Wars: The Rise of Skywalker er det trygt å tippe på. Krigsfilmer gjør det også veldig bra i disse to kategoriene, så 1917 vil definitivt være en av de sterkeste kandidatene. Det er forskjeller mellom de nominerte i disse kategoriene, men ofte går prisen til den samme i begge.

Gode sjanser for nominasjon i disse kategoriene:

1. 1917

2. Star Wars: The Rise of Skywalker

3. Ford v. Ferrari

4. Avengers: Endgame

5. Judy (kun lydmiks)

Andre som ligger lavere på lista, men kan bli nominert: The Lighthouse, Jojo Rabbit, The Aeronauts, Ad Astra og Cats.

Beste klipping

Denne kategorien er litt som den forrige. Veldig tidlig til å si noe som helst av verdi.

Jeg er redd Ford v. Ferrari er litt for udefinerbar per dags dato. Den kan bli en ny Rush, som er en strålende film som fikk mye oppmerksomhet før award season og kapret med seg et par nominasjoner i de store prisutdelingene, men mistet gløden og var ikke nominert til noen Oscarer. Hvis filmen er en større spiller i gamet, så kan den fort bli en av de tekniske vidunderne, som treffer spikeren i både klipp og lyd. Hvis jeg blir motbevist, så kan Christian Bale snike seg inn i skuespillerkategoriene.

Dramafilmen Waves blir distribuert av A24, og her er det usikkert hvor stor kampanje de ønsker å sette opp for denne filmen. Kommer skoen til å trykke mer på Waves eller The Lighthouse (som jeg kommer tilbake til i neste kategori). Waves handler om en afro-amerikansk familie, ledet av en dominerende far (Sterling K. Brown) og om hvordan det er å vokse opp, lære om kjærlighet og tilgivelse. Dette kan bli årets Moonlight, med flere nominasjoner, eller falle helt ut av radaren.

1. Ford v. Ferrari

2. Apollo 11

3. Once Upon a Time in Hollywood

4. Waves

5. The Irishman

Andre som ligger lavere på lista, men kan bli nominert: Star Wars: The Rise of Skywalker, Parasitt og Marriage Story.

Beste kinematografi

Akademiet skyr ikke unna filmer med fantastisk lyssetting på svart-hvitt-film i Beste kinematografi. To svart-hvitt-filmer ble nominert ved sist utdeling, og et verk som fikk stor oppmerksomhet i Cannes var The Lighthouse. Den kommer til å ha stor konkurranse fra 1917 og Once Upon a Time in Hollywood, men den er vel verdt å nevne. Denne smale filmen kan være litt som nominasjonen til Łukasz Żal for Cold War ved sist utdeling. The Lighthouse er en klaustrofobisk film, som skiller seg godt ut av dagens kinoprogram, og vil trenge en sterk FYC-kampanje fra studioet A24 for å få nominasjoner. Hvis den rir på en god bølge, så kan den kapre seg nominasjoner i en rekke kategorier.

Giganten i kategorien er Roger Deakins, som har vært uheldig inntil han vant sin Oscar i 2018. Nå kan det hende han tar hjem en ny statuett for 1917. Filmen ryktes å være skutt i en (simulert) tagning. Dette er ikke bekreftet ennå. En film som er skutt i en simulert tagning benytter seg av klipping som masker bort der den ene tagningen slutter og den andre begynner, slik som i Birdman. En slik imponerende prestasjon kan lett tilfredstille samtlige kinogåere og ryktestormen rundt denne filmen gir den en foreløpig 1. plass i prognosene.

Den siste på lista er Jörg Widner for A Hidden Life. Dette er kanskje et ukjent navn for de fleste (Widmer har som regel bare tyske filmer under beltet), men filmen kommer fra den poetiske Terrence Malick. Han har et nytt team bak roret, men Widmer har han jobbet med før. Han assisterte Emmanuel Lubezki på kinematografien for filmen The Tree of Life, som er sist gang en Terrence Malick-film slo til veldig bra i award season.

Gode sjanser for nominasjon:

1. Roger Deakins, for 1917

2. Robert Richardson, for Once Upon a Time in Hollywood

3. Jarin Blaschke, for The Lighthouse

4. Lawrence Cher, for Joker

5. Jörg Widmer, for A Hidden Life

Andre som ligger lavere på lista, men kan bli nominert: Ford v. Ferrari, Marriage Story og Ad Astra.

Beste dokumentarfilm

Årets største snakkis er uten tvil Apollo 11, og med 50-årsjubileet til månelandingen vil dette definitivt være en av forløperne i kategorien. Jeg nevnte innledningsvis Sundance filmfestival som en indikator på Oscar-buzz, og her passer Apollo 11 inn da den vant prisen for klipping under festivalen. Siden har den ridd på en god bølge verden over for sitt ærlige portrett av månelandingen. Filmen består av arkivfoto (både publisert for allmenheten og video som aldri har blitt vist) og ingen nye, simulerte sekvenser.

En annen film som briljerte på Sundance var Makedonias Honeyland. Den vant juryprisen for Beste dokumentarfilm under festivalen. Makedonia har også sendt inn denne filmen som deres kandidat for Beste internasjonale film, så den har flere ben å stå på i begge kategoriene.

Martin Scorsese kan sitte inne med to vidt forskjellige filmer under Oscar-utdelingen. Både The Irishman og hans andre Bob Dylan-dokumentarfilm, som har den lange tittelen Rolling Thunder Revue: A Bob Dylan Story by Martin Scorsese. Dette er en Netflix-film, som The New York Times sa var en av de beste filmene i 2019. I alle fall hittil i år.

Hvis vi er heldige kan en skandinavisk produksjon komme greit ut i denne kategorien. Mads Brügger regisserte Cold Case Hammarskjöld om generalsekretæren Dag Hammarskjöld som døde i en flystyrt i dagens Zambia. Filmen hadde premiere i Sundance og ble distribuert på amerikanske kinoer i august.

Gode sjanser for nominasjon:

1. Apollo 11

2. Honeyland

3. Rolling Thunder Revue: A Bob Dylan Story by Martin Scorsese

4. For Sama

5. Ask Dr. Ruth

Andre som ligger lavere på lista, men kan være heldige: Cold Case Hammarskjöld

Beste originale manus

Marriage Story hadde først premiere i Venezia, før den deretter ble vist i Toronto. Der ble den «runner-up» til den gjeveste prisen, som automatisk øker filmens sjanser. Regissør Noah Baumbach har vist seg sterk på manus både alene og sammen med andre. (Han har skrevet manus sammen med Wes Anderson og hans kjæreste Greta Gerwig noen ganger). Han var nominert for en Oscar i denne kategorien for The Squid and the Whale, og kan være en av de sterkeste forløperne i manuskategorien. Han må først møte Quentin Tarantino i ringen. Etter at filmen har blitt vist i Venezia og Toronto, sitter den stødig med en 100% score på Rotten Tomatoes.

Tarantino har vunnet denne kategorien før og det er fort gjort å gjøre det igjen. Jeg kommer tilbake til Once Upon a Time in Hollywood senere i teksten, da Tarantino har flere sjanser enn bare i manus.

Noen ganger sniker deg seg en lett komedie rettet mot den yngre garde. The Big Sick er et eksempel på det, og den var bare nominert i denne kategorien. I år kan det være den elskverdige og populære tenåringsfilmen Booksmart. Manuset ble først skrevet i 2009, men siden har det blitt bearbeidet av en annen manusforfatter, som har gjort det til et mye mer levende manus med «hippere» dialog.

Gode sjanser for nominasjon:

1. Marriage Story

2. Once Upon a Time in Hollywood

3. Knives Out

4. Parasitt

5. Booksmart

Andre som ligger lavere på lista, men kan være heldige: Smerte og ære og The Farewell

Beste adapterte manus

Innledningsvis nevnte jeg at Jojo Rabbit vant publikumsprisen i Toronto. Den må vi ikke overse. Til tross for at Roma vant Gulløven i Venezia i fjor, så vant Green Book publikumsprisen i Toronto. Det var Green Book som også vant Beste film under årets Oscar-utdeling. Det betyr ikke nødvendigvis at alt faller på prisen i Toronto. Vi har fremdeles en lang vei å gå, og må gjennom de andre store indikatorene som kommer på slutten av dette året og i begynnelsen av neste. Ensemble-prisen på SAG awards, DGA-prisen, WGA* og Golden Globes for å nevne noen.

*(SAG = Screen Actors Guild, DGA = Directors Guild of America, WGA = Writers Guild of America)

I likhet med Green Book, så var ikke Jojo Rabbit likt av absolutt alle. Filmen handler om en guttunge som er med i Hitlerjugend. Hans ideologi blir konfrontert når han innser at hans mor (Scarlett Johansson) gjemmer en jødisk jente på loftet. Den eneste hjelpen gutten får er gjennom sin fantasivenn: En fjollete utgave av Adolf Hitler (spilt av filmens regissør: Taika Waititi). Manuset er basert på boken Caging Skies av Christine Leunens.

The Irishman er nok klippen som må beseires i denne kategorien. KINOMAGASINET har tidligere sagt at dette kan bli en av årets største filmer. Skuespillerstaben, crewet og det massive budsjettet kan tyde på at Martin Scorsese slår kraftigst på stortromma av de nominerte. Filmen baserer seg på memoarene til etterforsker Charles Brandt. Han skrev boken I Hear You Paint Houses som tar for seg livet til Frank «The Irishman» Sheeran: en leiemorder som tilstod for drap da han var med i Bufalino-familien.

Den 20. september 2019 ble det annonsert på Twitter at Disney vil kjøre en FYC-kampanje for Avengers: Endgame i denne kategorien. Noen ganger kan denne kategorien være hard å bryte igjennom med superheltfilmer, og andre ganger ikke. Det var derfor en stor overraskelse da Logan ble den første superheltfilmen som ble nominert for Beste adapterte manus i 2018. Vi må rett og slett følge med på hvor aggressive Disney kommer til å være med å promotere Avengers: Endgame i de store kategoriene.

Jeg har ikke snakket så mye om A Beautiful Day in the Neighbourhood. Ved forrige Oscar-utdeling var mange overrasket over at Won’t You be My Neighbour ikke ble nominert i kategorien Beste dokumentarfilm. Den handlet om TV-personligheten Fred Rogers, som var elsket over hele USA for sin rolige fremtreden og hvordan hans program (Mr. Roger’s Neighbourhood) tok for seg barns følelser. Temaer som ble tatt opp var alt fra hvordan man taklet at kjæledyret døde til skilsmisser innad i familien. I år finner vi en annen godt likt personlighet innta rollen som Fred Rogers: Tom Hanks! Filmen ble godt mottatt da den hadde premiere i Toronto og kan sikre seg en manusnominasjon.

Gode sjanser for nominasjon:

1. The Irishman

2. Jojo Rabbit

3. Little Women

4. A Beautiful Day in the Neighbourhood

5. Joker

Andre som ligger lavere på lista, men kan bli nominert: The Two Popes og Avengers: Endgame

Beste kvinnelige birolle

Hustlers har fått stor oppmerksomhet i Toronto med enkelte som har gitt utrolige kommentarer til Jennifer Lopez‘ prestasjon som stripperen Ramona Vega. Det hender Akademiet bryter med normene i skuespillerkategoriene. Slik som R&B-artisten Mary J. Blige var nominert i 2018, så er det store sjanser for at Lopez blir nominert i denne kategorien.

The Guardian melder om at Laura Dern treffer spikeren i rollen som en advokat i skilsmissedramaet Marriage Story. Variety har beskrevet hennes skuespillerprestasjon som en feministisk korsfarer med jernklør. Slike scene-stjelere som Dern kan lett springe frem i en kategori som dette. Hun har vært nominert ved to anledninger før.

The Report fikk mye oppmerksomhet under Sundance-festivalen i februar. Særlig for prestasjonen til Adam Driver og Annette Bening. Det ser ut som Adam Drivers store film er nå Marriage Story, mens buzzet har landet på Bening som senator Dianne Feinstein. Filmen handler om en etterforskning i CIAs torturmetoder i årene etter 11. september 2001. Bening har vært nominert fire ganger før.

Filmen The Farewell kan kanskje snike seg inn i noen kategorier. Blant annet i Beste kvinnelige birolle. Dette er også en Sundance-film, som har ridd på en god bølge sammen med The Report. The Farewell handler om en kinesisk familie som lærer at deres bestemor, spilt av Zhao Shuzhen, har blitt kreftsyk og har noen måneder igjen å leve. Denne triste nyheten ønsker de ikke å fortelle henne, men istedenfor arrangerer et bryllup, slik at hun får en siste familiesamling før hun dør. Kritikerne har gitt mye ros til prestasjonene til Awkwafina (som spiller barnebarnet), og Shuzhen, som stjeler alle scenene hun er i med sin karisma.

Vi kan heller ikke overse Meryl Streep. En ekstremt talentfull kvinne, som blir nominert for så mye. Til tross for at The Laundromat har fått noen delte meninger, så kan Meryl Streep kapre seg en nominasjon uansett.

Gode sjanser for nominasjon

1. Laura Dern, for Marriage Story

2. Jennifer Lopez, for Hustlers

3. Annette Bening, for The Report

4. Zhao Shuzhen, for The Farewell

5. Margot Robbie, for Once Upon a Time in Hollywood

Andre som ligger lavere på lista, men kan bli nominert: Meryl Streep for The Laundromat

Beste mannlige birolle

Tom Hanks – Amerikas pappa – spiller birollen i A Beautiful Day in the Neighbourhood. Man skulle ikke tro det, men Tom Hanks har faktisk ikke vært Oscar-nominert på 18 år. The Guardian har beskrevet prestasjonen til Hanks som en nedtonet versjon av sin egen livlighet og mer tro til Rogers rolige oppførsel.

Noen ganger kan det hjelpe å være synlig i flere filmer utover året, og Brad Pitt er intet untak. Etter sommerens Once Upon a Time in Hollywood, slår han til med Ad Astra på høsten. Stjernestatusen til Robert Downey Jr. økte med Iron Man, og det var for det året han sikret seg den ukonvensjonelle nominasjonen for Tropic Thunder. Eller Jennifer Lawrence som steg opp i stjernefaktor for The Hunger Games, det samme året hun ble nominert for en mindre film: Silver Linings Playbook. Brad Pitt rir på en god bølge nå og kan være en av forløperne for Oscar i denne kategorien.

Filmene til A24 blir gjerne skrytt opp i skyene og i år er The Lighthouse en storspiller. A24 har nok ikke muligheten til å bruke like store pengesummer til sine «For Your Consideration»-kampanjer som større distribusjonselskaper har. Fjorårets Eighth Grade, Hereditary og First Reformed slet skikkelig med å få noen nominasjoner under den 91. Oscar-utdelingen. Kun First Reformed fikk en nominasjon for manus, mens mange mente Ethan Hawkes prestasjon i den filmen og Toni Collettes prestasjon i Hereditary ble snytt. Det kan nok skje med The Lighthouse også, men Willem Dafoe er en populær skuespiller som er godt likt av Akademiet. Han har sikret seg nominasjoner to år på rad nå, og kanskje kan slå til ved neste utdeling.

En film som kan slå an i denne kategorien er The Two Popes. Den handler om Pave Benedikt XVI og den framtidige Pave Francis, som må finne en felles plattform for hva den katolske kirken skal gjøre fremover. Det er regissøren bak City of God, Fernando Meirelles, som har regi på denne. Den talentfulle Anthony Hopkins inntar rollen som Pave Benedikt XVI og kan lande en nominasjon i Beste birolle.

Gode sjanser for nominasjon

1. Brad Pitt, for Once Upon a Time in Hollywood

2. Tom Hanks, for A Beautiful Day in the Neighbourhood

3. Al Pacino, for The Irishman

4. Anthony Hopkins, for The Two Popes

5. Willem Dafoe, for The Lighthouse

Andre som ligger lavere på lista, men kan bli nominert: Christian Bale for Ford v. Ferrari, Jamie Foxx for Just Mercy og Alan Alda for Marriage Story.

Beste kvinnelige hovedrolle

Alle elsker et comeback. Etter en del års pusterom, som Renée Zellweger mente hun trengte for å «vokse opp litt», returnerte hun med Bridget Jones’ Baby i 2016. Men den største rollen siden hjemkomsten kan være som Judy Garland i den kommende biografifilmen Judy. Zellweger fikk massiv skryt for rollen etter at filmen ble vist for første gang i Telluride. Judy Garlands liv var en tragedie og filmen velger å finne sted det året hun omsider gikk bort.

Filmen har blitt beskrevet som en klassisk «by-the-numbers»-biografifilm, men det samme ble også sagt om Ray, Walk the Line og Bohemian Rhapsody. Alle de tre gjorde det godt på Oscarene. Det som har blitt trukket frem av Judy fra kritikerne som så filmen i Telluride er at Zellweger er fantastisk. Hennes tidligere Oscar-nominasjoner (og seier) har kommet fra filmer hvor Harvey Weinstein har hatt en finger med i spillet, noe som gjør en nominasjon, uten hans involvering, litt mer tilfredstillende.

På samme måte som at Brad Pitt kan ri på en god bølge med Once Upon a Time in Hollywood og Ad Astra, kan Scarlett Johansson gjøre det samme. Hun spiller moren i Jojo Rabbit og Nicole i Marriage Story. Buzzet er sterkest for sistnevnte og Netflix har muligheten til å ha en massiv kampanje for å få denne filmen, og særlig hennes prestasjon, helt fram. Johansson har beskrevet filmen som skjebnebestemt, da hun selv var midt i sin egen skilsmisse under innspillingen. Når en film er rotfestet i skuespillerprestasjoner, så ser jeg ikke bort ifra at Laura Dern, Scarlett Johansson og Adam Driver blir alle nominert for akkurat denne filmen.

Lady Gaga gjorde en storeslem med A Star is Born sist. Både som skuespiller og artist. Cynthia Erivo har ikke på langt nær den samme stjernestatusen, men en sterk prestasjon i Harriet og en sterk låt, kan trekke henne opp på podiet. Filmen har ikke fått strålende kritikk, men en ikonisk skuespillerprestasjon kan gi henne det lille støtet. Filmer med dårlig mottakelse har fått nominasjoner for sterke rolleprestasjoner tidligere i Oscar-historien.

Det finnes noen “Academy darlings” ute og går. Den talentfulle Saoirse Ronan er bare 25 år gammel, men har allerede tre Oscar-nominasjoner i repertoaret. Hvis hennes prestasjon i Little Women er like god som hennes tidligere, så er det bare å føre henne opp som en kandidat.

Gode sjanser for nominasjon:

1. Renée Zellweger, for Judy

2. Scarlett Johansson, for Marriage Story

3. Saoirse Ronan, for Little Women

4. Cynthia Erivo, for Harriet

5. Awkwafina, for The Farewell

Andre som ligger lavere på lista, men kan bli nominert: Natalie Portman for Lucy in the Sky og Alfre Woodard for Clemency

Beste mannlige hovedrolle

Under filmfestivalen i Venezia overrasket Joker så mye at den tok hjem den gjeveste prisen: Gulløven. De siste to filmene som har gjort det har også vært sterke kandidater i Oscar-racet. Roma i fjor og The Shape of Water året før. Det å lage en karakterstudie av en kjent superheltskurk er noe vi kanskje trenger i dag. Fri fra cinematiske univers og tilknytninger til andre filmer. Joaquin Phoenix, som allerede har vært nominert tre ganger før, har blitt skrytt for sin rolletolkning av en veletablert skurk. Når filmen rent visuelt ser ut som den finner sted i universene til klassikere som Taxi Driver, The King of Comedy og Chinatown, vil nok mange av de eldre Akademi-medlemmene falle mer for en film som dette enn de andre superheltfilmene som er på plakaten for 2019.

The Daily Beast har kalt årets Oscar-race for det sprøeste på lenge etter at filmen Uncut Gems fikk strålende kritikk og mange mente at Adam Sandlers prestasjon er verdig i Beste mannlige hovedrolle-racet. Adam Sandler er kanskje det mest uortodokse bidraget i år, men han har derimot gitt en nyansert og god prestasjon for mange år siden i Paul Thomas Andersons Punch-Drunk Love. Alt er tydeligvis på bordet!

Sandler kan fort bli en Golden Globe-favoritt, som sikrer seg en nominasjon i en av skuespillerkategoriene (da de separerer drama og komedie/musikal), men forsvinner blant de andre store under Oscarene. Eksempelvis hadde vi James Franco som til og med vant for rollen som Tommy Wiseau i The Disaster Artist under Golden Globe-utdelingen, men ble ikke Oscar-nominert.

Dette ser også ut som Adam Drivers år. Han startet sterkt med buzzet rundt The Report under Sundance filmfestival tidligere i år, og har nå enda en indie-film under beltet. Det kan fort hende han blir nominert for begge, men vi plasserer ham i Marriage Story først.

Vi har også sjarmøren Antonio Banderas på lista. Filmen Smerte og ære fikk strålende kritikk og under Cannes-festivalen vant han Beste skuespiller for rollen sin i dette verket. Det kan vi rett og slett ikke overse. Fremmedspråklige filmer kan være vanskelige å bryte inn i diverse kategorier. Per dags dato ser det ut som Parasitt er den store, men det kan alltid være rom for flere. Antonio Banderas har vært prisbelønt i flere ulike utdelinger, men aldri nominert for Oscar. Det har vært situasjoner hvor buzzet er sterkest for kun en utenlandsk film og de diverse skuespillerprestasjonene i den, inntil ting har snudd seg når vi har kommet på nyåret. Vi kan ikke se bort ifra at Smerte og ære blir like tilstedeværende som Parasitt.

Gode sjanser for nominasjon:

1. Joaquin Phoenix, for Joker

2. Adam Driver, for The Marriage Story

3. Leonardo DiCaprio, for Once Upon a Time in Hollywood

4. Antonio Banderas, for Smerte og ære

5. Adam Sadler, for Uncut Gems

Andre som ligger lavere på lista, men kan bli nominert: Jonathan Pryce, for The Two Popes, Robert De Niro for The Irishman og Eddie Murphy for Dolemite is my Name.

Beste regi

I denne kategorien er det 4-6 regissører som står sterkest per dags dato.

Først ut er Quentin Tarantino for Once Upon a Time in Hollywood. Helt siden han vant Gullpalmen for Pulp Fiction, har han satt sitt preg på filmlandskapet de siste 25 årene. Den epoken han har satt filmen i er en han har snakket om med stor lidenskap i diverse intervjuer. Han er glad i det taktile og fysiske ved filmmediet. Dette tar han også i bruk i sitt kunstneriske uttrykk, som gjør én ting klinkende klart. Han skiller seg ut.

Om 1917 greier å skape en realistisk reise ned i skyttergravene med fantastisk foto av Roger Deakins, så skal vi ikke se bort ifra at Sam Mendes kan bli en av de sterkeste kandidatene i denne kategorien. Veldig visuelle filmer med lange tagninger og teknisk briljanse hjelper i en slik kategori. Alfonso Cuarón har vunnet med dette et par ganger før. Mendes har tidligere vunnet Oscaren for regi for filmen American Beauty.

Hvis buzzet rundt Parasitt fortsetter, så skal vi ikke se bort ifra at Bong Joon-Ho blir den utenlandske nominasjonen i bunken, som pleier å skje i denne kategorien. Dette så vi ifjor da Paweł Pawlikowski var (noe overraskende) nominert her for Cold War.

Gode sjanser for nominasjon:

1. Quentin Tarantino, for Once Upon a Time in Hollywood

2. Martin Scorsese, for The Irishman

3. Sam Mendes, for 1917

4. Bong Joon-Ho, for Parasitt

5. Noah Baumbach, for Marriage Story

Andre som ligger lavere på lista, men kan bli nominert: Greta Gerwig for Little Women, Terrence Malick for A Hidden Life og Taika Waititi for Jojo Rabbit.

Beste film

Vi har fem sterke kjemper i toppen. Å velge en forløper mellom dem er veldig vanskelig nå i september.

Siden Oscar-utdelingen i fjor har det vært en film som vi alle har ventet på. En film som ble utsatt for å perfeksjonere de visuelle effekten. Det er ingen ringere enn The Irishman av Martin Scorsese. Filmen blir distribuert av Netflix og har Robert De Niro, Al Pacino og Joe Pesci i hovedrollene. Vi må likevel være forsiktige med å si noe som helst konkret akkurat nå. The Irishman har ikke hatt premiere ennå, så vi vet ikke hva kritikerne sier, og den kan drukne helt. Vi hadde en lignende situasjon med Steven Spielbergs The Post. Under Golden Globe-utdelingen i januar 2018 tøyset verten Seth Meyers om at filmen allerede er vinneren av mange statuetter på starten av kvelden bare på premisset: En film regissert av Steven Spielberg om journalistisk integritet, som utgis i «award season» og har Tom Hanks og Meryl Streep i hovedrollene. Den fikk bare to nominasjoner under Oscar-utdelingen.

Den andre filmen som er sterkest i år er sommerens kjærlighetsbrev til Hollywood. Av alle filmene til Quentin Tarantino er kanskje den kritikerroste Once Upon a Time in Hollywood den mest Oscar-vennlige. I dagens prognoser har jeg satt den opp i ni kategorier, med mulighet til å være nominert i flere. Filmer om filmindustrien slår veldig godt an, og særlig når de har et nostalgisk perspektiv på det. Et stjernegalleri av skuespillere i hjertet av Los Angeles. Det kan vel ikke gå galt?

Så høy på pæra kan vi ikke være riktig ennå. På denne tiden av året, i 2016, antok man at La La Land ville lett ta en storeslem. At den kunne for første gang ta tronen fra Ben-Hur, Titanic og Ringenes Herre: Atter en konge med flest Oscarer vunnet i løpet av en kveld (11). Den var voldsomt populær på Oscar-kvelden, men den tok ikke hjem så mange priser som prognosene sa. Vi kan forvente at Once Upon a Time in Hollywood vinner mye, men til syvende og sist er det likevel spenning på Oscar-kvelden om den gjør det.

Den tredje filmen som er sterkest i år er vinneren av publikumsprisen i Toronto: Jojo Rabbit. Den hadde blitt en uvanlig vinner, men den kapret publikumet i Toronto. Krigsaspektet er et pluss, men komedier er ikke akkurat sjangeren som vinner Beste film. Hvor mye den vektlegger på det komiske mot det dramatiske blir kanskje nøkkelen her. Så er spørsmålet om den blir godt likt av Akademiet også.

Hvis Netflix innser at det blir vanskelig å kjøre en kampanje for The Irishman, så har de en annen film de har promotert godt hittil i år: Marriage Story. Dette kan bli årets Kramer vs. Kramer, som vant Beste film over Apocalypse Now. En film som ledes av sterke skuespillerprestasjoner kan slå ut de større produksjonene som er tilstede i denne kategorien.

Den femte filmen som er blant de sterkeste er 1917. Den har det visuelt tekniske på plass og det historiske aspektet gjør ofte godt inntrykk på Akademiets medlemmer. Litt som at Christopher Nolans Dunkirk var den mest Oscar-vennlige filmen han har laget. (Nolan var nominert for Beste regi for aller første gang for Dunkirk). Den tikkende klokken i traileren til 1917 kan minne om markedsføringen til Dunkirk, så vi får se hvor godt denne filmen slår an.

Alle filmer som har vært den mest innbringende i verden, har vært nominert for Beste film med unntak av to filmer. The Birth of a Nation, som ikke telles fordi den kom ut tolv år før første prisutdeling, og Jurassic Park. (På den tiden var det bare fem nominerte for Beste film også). Det at Avengers: Endgame slo Avatar på box-office øker sjansen, men Marvel-filmene (med unntak av Black Panther) har gjort det relativt svakt under Oscar-utdelingene, så dette er fremdeles et spørsmålstegn. Derfor er Avengers: Endgame på en foreløpig 10. plass hvis det skulle bli 10 nominerte.

Hvis vi får 10 nominerte anser jeg disse som de 10 sterkeste:

1. The Irishman

2. Once Upon a Time in Hollywood

3. Jojo Rabbit

4. Marriage Story

5. 1917

6. Joker

7. Little Women

8. Parasitt

9. The Two Popes

10. Avengers: Endgame

Andre som ligger lavere på lista, men kan bli nominert: Harriet, The Farewell, Judy og Ford v. Ferrari.